Hjemmeholdet brændte alt for mange chancer | Lokalsport Sønderborg | jv.dk
Hjemmeholdet brændte alt for mange chancer
Publiceret 19. august 2018 kl. 17:32
SØNDERBORG: Sæsonstarten blev ikke helt som håbet for SUB Sønderborg Inter, der lørdag tabte sin hjemmebanekamp mod Ribe BK. Holdet havde ellers mange chancer kampen igennem, men formåede ikke at få bolden i mål.
- Jeg har aldrig set i nogen af vores øvekampe, at vi har brændt så mange chancer, som vi gjorde her, fortæller træner Hisham Al-Bakaa. Træneren siger også, at det i det mindste viser, at holdet er i stand til at skabe chancerne men skal arbejde på at udnytte dem.
I den anden ende af banen gik det lidt bedre med at skyde bolden i mål, og Rike BK lykkedes af to omgange med at score på en dødbold. Første halvleg sluttede 2-1, efter at SUB Sønderborg Inter scorede på et straffespark, og selvom der kom flere chancer i anden halvleg, endte kampen 2-1 til udebaneholdet.
SUB Sønderborg Inter spiller allerede igen tirsdag. Denne gang på udebane mod Hviding IF/Kvik 70.
SUB Sønderborg Inter - Ribe BK: 1-2 (1-2)